REGULAMENTUL (CE) NR. 504/2009 AL COMISIEI
din 15 iunie 2009
de modificare a Regulamentului (CE) nr. 546/2003 privind anumite comunicări de date referitoare la aplicarea Regulamentelor (CEE) nr. 2771/75, (CEE) nr. 2777/75 și (CEE) nr. 2783/75 ale Consiliului în sectorul ouălor și păsărilor de curte
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 192 coroborat cu articolul 4,
având în vedere Regulamentul (CEE) nr. 2783/75 al Consiliului din 29 octombrie 1975 privind regimul comun de comercializare a ovalbuminei și lactalbuminei (2), în special articolul 10,
întrucât:
(1)
Regulamentul (CE) nr. 546/2003 al Comisiei (3) prevede că statele membre trebuie să notifice Comisiei, în fiecare zi de joi, prețul de vânzare la centrele de ambalare pentru ouăle din clasa A provenind de la găini crescute în baterii, ca medie a categoriilor L și M. Anumite state membre au transpus Directiva 1999/74/CE a Consiliului din 19 iulie 1999 de stabilire a standardelor minime pentru protecția găinilor ouătoare (4) prin impunerea pe teritoriul propriu a unor standarde de bunăstare mai stricte decât standardele minime stabilite în directiva menționată. Ca urmare, anumite metode de creștere a găinilor ouătoare nu mai sunt practicate în toate statele membre. Din acest motiv, statele membre care nu mai pot comunica Comisiei prețul ouălor produse în baterii trebuie să comunice prețul ouălor de găini crescute în hale la sol.
(2)
În scopul armonizării, toate comunicările privind prețuri din sectorul cărnii trebuie trimise în aceeași zi a săptămânii; așadar, este oportun ca notificările să se facă în ziua de miercuri.
(3)
Prin urmare, Regulamentul (CE) nr. 546/2003 trebuie modificat în consecință.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
La articolul 1 din Regulamentul (CE) nr. 546/2003, alineatul (1) se înlocuiește cu următorul text:
„(1) Statele membre notifică prin mijloace electronice Comisiei, în fiecare miercuri, până la ora 12.00 (ora Bruxelles-ului):
(a)
prețul de vânzare la centrele de ambalare pentru ouăle din clasa A provenind de la găini crescute în baterii, ca medie a categoriilor L și M, sau, în cazul în care producția în baterii nu mai este reprezentativă, prețul de vânzare al ouălor provenind de la găini ouătoare crescute în hale la sol, indicând că prețul de vânzare respectiv se referă la ouă de găini crescute în hale la sol;
(b)
prețul de vânzare practicat de unitățile de abatorizare sau prețul cu ridicata constatat pe piețele reprezentative pentru puii întregi din clasa A, denumiți «pui 65 %», sau pentru un alt mod de prezentare a puilor întregi, în cazul în care acesta este mai reprezentativ.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 iunie 2009.